JKW-KABAB-02-KHA-058-wylie
@#/__/bla ma'i thugs sgrub bar chad kun sel gyi bsnyen sgrub zin bris mdor bsdus su bkod pa sA la chen po'i sa bon ces bya ba bzhugs so//__dran pas bar chad kun sel cing*/__/gsol btab dngos grub rnam gnyis stsol/__/sangs rgyas kun 'dus gu ru rjes/__/skye dang tshe rabs rjes 'dzin mdzod/__/bla sgrub bye ba phrag brgya yi/__/ngo mtshar snying po sa 'og gi/__/gter gcig gang 'di'i bsnyen sgrub kyi/__/lag len bla ma'i gsung bzhin dgod/__/spyir 'di nyid nyams su len pa'i tshul ji ltar bya ba'i rtsa tho zhal gdams snying byang gi rim par phye ba gsum pa las gsungs pa nyid gzhir byas te/__de la gnas dus gang zag gi dbang gis rgyas 'bring bsdus pa gang lcogs skabs dang bstun pa bla ma'i man ngag las 'byung ba ltar lag tu blang bar bya ba la/__bskyed rdzogs nyams len gang la 'jug kyang sngon 'gro thun mong gi blo sbyong rnam pa bzhi dang*/__thun mong ma yin pa'i sngon 'gro bzhi po rnams thog mar btang*/__dngos gzhi gter chen mchog gling gi bzhed pas zhal gdams snying byang nyid rtsa bar bzung ste/__thog mar chos sku tshe dpag med dang*/__de nas longs sku thugs rje chen po pad+ma sgyu 'phrul drwa ba sbyor/__de nas sprul sku la las byang rgyas 'bring gang rung sbyar nas so sor bsnyen sgrub tshad du 'khyol ba song rjes/__rim par rnam 'phrul bcu gnyis phrin las snying po dang sbyar la sgos bsnyen bya/__las bzhi/__cha lag bzhi/__bka' srung bcas mthar rgyas su dgos par gsungs/__kun mkhyen bla ma pad+ma 'od gsal mdo sngags gling pa'i bzhad pas/__dngos gzhi'i thog mar bsnyen pa rgyun gyi bkol byang ltar phyag rgya gcig pa/__nye bsnyen phrin las snying po ltar phyi dkyil mdor bsdus/__sgrub pa phrin las 'bring po/__sgrub chen phrin las rgyas pa dzaba? kyi bkol byang sogs rgyas par bya zhing*/__de dag gi ting nge 'dzin dang bzlas dmigs rim pa gsum pa'i gzhung tshig dang bstun/__bsnyen sgrub yan lag bzhi tshul bzhin song nas chos longs sogs sgos sgrub sogs sgos sgrub rnams gang lcogs su bya bar gsungs pa lugs de gnyis gang ltar byas kyang gnyis ka zab chos 'di'i mnga' bdag yin pas khyad par ma mchis so/__/'on kyang gter chen bla ma rnam gnyis bzhed pa gung mthun par las byang kho na la brten pa'i bsnyen sgrub btang tshul gsungs pa nyid deng sang grangs bsnyen mkhan po spyi dang mthun pa'i 'jug pa bde bas de ltar bkod pa la gnyis/__rgyas pa dang*/__bsdus pa'o/__/dang po ni/__sngon 'gro dal 'byor rnyed dka' sogs thun mong gi blo sbyong sngon du btang grub na gal che/__ma grub pas thun min sngon 'gro dang sbrel na/__dal 'byor rnyed dka' la blo sbyong zhing snying po len pa'i lam thams cad kyi rtsa ba skyabs su 'gro ba la 'jug par bgyi'o snyam pas/__skyabs yul gtso bo bla ma snang srid zil gnon la brgyud pa'i bla mas bskor ba dang*/__mdun du yi dam/__g.yas su sangs rgyas sprul sku/__rgyab tu chos sku/__g.yon tu dge 'dun/__mtha' bskor kun tu mkha' 'gro chos skyong nor lha rnams gsal btab la skyabs su 'gro tshul sogs spyi ltar shes par byas nas skyabs 'gro 'bum ther kha skong bcas/__'di skabs sam 'og gi yan lag bdun pa'i skabs gang rung du phyag 'bum ther yang 'grub na mchog tu 'gyur/__de nas mi rtag pas rgyud bskul te nam 'chi cha med kyi tshe thung 'di la dal 'byor la snying po len pa'i thabs thams cad kyi snying po byang chub sems gnyis bskyed nas/__byang chub sems kyi rtar zhon nas bde nas bde bar 'gro ba la blo gding dang ldan pa zhig bya'o snyam pa'i 'phen pas sems bskyed rgyas par smon pa/__tshogs bsags/__'jug pa bcas so sor 'bum ther/__'bring so sor khri re sogs gang 'grub re/__bsdu na smon sems kho nar 'jug pa'ang don gyis 'du bas de nyid khri sogs gang 'grub/__de nas shi ba'i 'og tu 'khor ba gar skyes kyang sdug bsngal gyi rang bzhin dang*/__de'i rtsa ba'ang las nyon gyi kun 'byung la thug pas/__des bskyed pa'i sdig ltung sbyong ba la rags las par shes nas rdor sems sgom bzlas ji skad bshad pa bzhin gyi khongs yi ge brgya pa 'bum phrag kha skong dang bcas pa 'gro nges dang*/__yig drug kyang ci nus tsam bzla/__de nas las 'bras smin tshul la bsam nas/__dge tshogs rlabs po che dus myur ba nyid du bsgrub pa'i blos/__tshogs zhing skyabs yul gyi skabs bzhin gsal btab la maN+Dal rgyas pa 'bum ther ram ma 'grub na rgyas pa khri tsam dang*/__bsdus pa sgrol ma'i skabs su gsungs pa/__oM AHhU~M:__khams gsum snod gcud sogs nas/__rat+na maN+Da la pU dza ho:__zhes pa 'bum phrag re 'gro nges bya/__de nas thar pa'i phan yon dang*/__de thob byed lam gyi mthar thug bla ma'i byin rlabs zhugs pa la rags las pas/__mos gus bla ma'i rnal 'byor la 'jug pa'i blos/__dang po phyi gsol 'debs kyi tshul du sgrub pa'i rten gsal btab nas gsol 'debs bar chad lam sel khri dang stong sogs gang 'grub dang*/__bsdus pa dus gsum sangs rgyas ma 'bum ther 'gro nges bya/__de yang thun mgor bar chad lam sel nyer gcig nas bdun yan gang rigs dang*/__de nas bsdus pa bsags/__nang bsnyen pa'i tshul du bsgrub pa la rab bye ba/__'bring 'bum phrag bcu gnyis/__tha ma 'bum phrag bzhi bzla/__gsang sgrub dgongs pa bskyang ba thun thams cad kyi mjug tu mnyam bzhag yun ring ba re bya/__de yang skyabs 'gro nas brtsams bla ma'i rnal 'byor yan rang rang nyam sa len gang yin de thun gyi dngos gzhir byas nas thun re re bzhin spyir sngon 'gro tshar re cha tshang 'gro bar bya'o/__/'di dag gi nyams len 'don bya'i tshul rje bla ma mkhyen brtse rin po ches mdzad pa'i byang chub mchog gi sa bon nyid du gsal lo/__bsnyen sgrub dkyus 'gre tsam gyi skabs sngon 'gro mdor bsdus pa la mos na/__thog mar skyabs 'gro khri dang sbrags pa'i phyag de mtshungs grub na legs/__sems bskyed ci nus/__yig brgya khri/__maN+Dal rgyas bsdus gang rigs khri/__bla ma'i rnal 'byor phyi sgrub gsol 'debs bsdus pa khri/__bar chad lam sel kyang stong phrag tsam grub na bya/__nang sgrub badz+ra gu ru bzhi 'bum gsang sgrub dgongs pa bskyang ba thun thams cad kyi mjug tu bya ste/__de ltar sngon 'gro rnams legs par grub nas/__dngos gzhi bsnyen pa'i skabs 'dir/__mdun ngos su gu ru rin po che'i sku gsung thugs kyi rten ci 'byor bkram/___de'i mdun gtor ma rin chen 'bar ba/__g.yas su sman/__g.yon du rak+ta/__mdun du nyer spyod sman phud kyi g.yas su bka' srung tshe ring ma'i gtor ma/__dbus su bum pa'i steng dkar gtor 'dab bzhi/__bum pa'i phyogs bzhir bshos bu re/__bar mtshams ril bus bskor ba dkar byugs can/__rak+ta'i g.yon tu gter srung khyung btsun ma'i gtor ma dmar gtor zur gsum rgyan ldan thebs kyus bskor ba bsham/__dkar bgegs/__tshogs kyi yo byad/__chad brtan sogs las byang la dgos pa rnams kyang tshogs par bya'o/__/de nas dus tshes bzang po'i phyi thun nas dbu bzung*/__bsnyen sgrub kyi skabs 'dir phrin las 'bring bsdus/__sgrub chen la phrin las rgyas pa gtsor bya dgos pas/__'dir tshigs bdun sogs gsol 'debs sngon tu 'gro bas phrin las 'bring po btang*/__bgegs gtor phyir dor ba'i skabs tho 'dzugs la srung mtshams bcad la sngon 'gro'i las rim rnams dang*/__dngos gzhi lha bskyed nas bstod pa'i bar du btang*/__'dzab khang dbye zhing 'dzab bskul dang bzlas pa rnams gang 'grub mthar mchod bstod bya/__gsol 'debs bar chad lam sel 'don/__nongs bshags bya/__dbang len dang 'dzab khang bsdu/__bka' srung tshe ring ma dang khyung btsun ma'i gtor 'bul rgyas bsdus gang 'grub/__tshogs mchod/__skong ba bcas/__lhag ma bsnyen sgrub grol gyi bar phyir mi btang btson 'dzin bya/__chad brtan kyang grol dus bar ma 'grub kyang chog__/rjes gtang rag mchod bstod nongs bshags/__tshogs mgron rnams rten la brtan bzhugs/__bdag bskyed dkyil 'khor bsdu ldang*/__bsngo smon shis brjod kyi bar bya/__srod thun la skyabs sems yan lag bdun pa/__srung 'khor gsal gdab phyir sngar ltar ram/__mi lcogs na phrin las snying po btang bas kyang 'thus la/__'di'i skabs bgegs bskrad/__gtor ma 'di longs/__zhes par/__gnas 'dir ma 'dug ces bsgyur/__bstod pa'i mjug 'dzab khang dbye ba sogs sngar ltar/__thun grol skabs mchod bstod/__gsol 'debs/__nongs bshags/__'dzab khang bsdus la bdag bskyed bsdu ldangs dang bsngo smon shis brjod bar byas te nyal ba'i rnal 'byor la 'jug go__/tho rang ldang ba'i rnal 'byor/__ngag byin rlabs sogs byas la phrin las snying po dang*/__snga thun phyi thun gnyis la phrin las 'bring po/__srod thun la phrin snying tsam byas na stabs bde zhing de dag rang nyid kyi mos pa dang bstun chog__/bka' srung gtor 'bul nyin re bzhin ma chag pa dang*/__tshogs mchod tshes bcu sogs dus bzang rnams las rgyun du ma 'khyongs na'ang chog cing*/__tshugs grol gyi skabs sogs su skong bshags bcas gzab rgyas bya ba gal che/__phrin las btang tshul de ltar byas nas bsnyen bzlas skabs thog mar chos sku tshe dpag med 'bum phrag bcu gcig tshad yin pas de ma 'grub bar thun dngos gzhi la de nyid kho na gtso bor bzla/__thun gsham du gzhan rnams kyang brgya phrag re tsam bzla/__de'i grangs bsnyen grub nas thun mgor brgya rtsa tsam re dang thun dngos gzhir longs sku'i yi ge bdun pa 'bum phrag bcu'am bdun bzla/__de grub nas chos longs gnyis kar thun mgor cung zad dang*/__dngos gzhir sprul sku'i snying po badz+ra gu ru rab 'bum phrag bzhi bcu zhe brgyad/__mi 'grub na 'bum phrag bcu gnyis 'gro nges par bya/__de nas spyi dril gyi sgrub pa thod phreng rtsal 'bum phrag bzhi bzla zhing 'di'i skabs su thun mgo sogs la dbyangs rta gang shes dang sbyar la bdun nam nyer gcig tsam bzla ba gal che/__de nas las sbyor gyi bzlas pa bsnyen pa'i bcu cha tsam bzla bar gsungs pas khri lhag tsam/__de dag so so'i kha skong bcas bzla grub na las byang la brten pa'i bsnyen pa rgyas pa yin/__zla gcig tsam la 'brel 'jog 'dod na/__sngon 'gro skyabs sems yan lan bdun pa bcas nyin gcig__/rdor sems nyin gcig__/maN+Dal nyin gcig__/gsol 'debs nyin gcig__/bla ma nang sgrub kyi bsnyen pa nyin gcig bcas nyin lnga grub nas dngos gzhi'i thog mtha' phrin las 'bring po dang dngos phrin las snying po la bsten nas/__a mA ra Ni zhag bdun/__yig bdun zhag bdun/__badz+ra gu ru 'bum phrag bzhi/__thod phreng rtsal zhag gsum/__las sbyor nyin gcig tsam bzlas pas kyang las rung du 'gyur/__rgyas bsdus gang byed kyang bzlas grangs thems nas mtshams grol nye'i skor thun mtha' rnams su yig brgya ci 'grub bzla/__nangs par grol rgyu'i do nub nas mchod pa gsar pa brje/__tshogs rdzas gang 'byor rgyas par bsham/__sang nyin thor thun la las byang gzhung bsrang*/__bzlas pa ci 'grub/__mchod bstod/__bar chad lam sel gsol 'debs nongs bshags bcas rgyas par btang*/__skya rengs shar ba'i dus dang bstun las byang rgyas pa'i tshig gis dngos grub bskul/__gtor ma lhar gsal ba gnas gsum du gtugs shing dngos grub blang ba'i dmigs pa byas la cung zad rol/__dbang len dang 'dzab khang bsdu/__de nas gtang rag gi tshul du tshogs skong brgya rtsa bya ba'am/__mi 'grub na'ang tshogs mchod skong bshags rgyas par bya zhing*/__lhag ma sngar bsags pa rnams dang lhan cig phyi rol du btang*/__bka' srung gtor 'bul thugs dam bskul ba dang*/__chad brtan/__rta bro bcas grub nas/__gtang rag mchod bstod nongs bshags sogs snga ma ltar la/__theg chen thun mong ma yin pa'i bsngau smon dang*/__bkra shis spyi ltar rgyas par brjod/__kha skong sbyin sreg 'grub na zhi ba'i sbyin sreg bsnyen pa'i bcu cha bya/__mi 'grub na sngar bsnyen pa'i skabs bzlas pa so so'i grangs tshad kyi bcu cha re 'gro bar bya dgos so/__bzlas dmigs phrin las nyid du gsal ba ni sa bon tsam yin la rgyas pa 'dzab kyi bkol byang ltar bya/__de'ang chos longs gnyis gzhung gsal ltar dang*/__sprul sku'i skabs thog mar rang gi thugs kar zla ba'i dkyil 'khor gyi steng du gser gyi rdo rje rtse lnga pa'i lte bar zla ba'i dkyil 'khor la gnas pa'i hrIHyig dkar po 'od 'bar ba/__de'i mthar badz+ra gu ru'i sngags phreng kha dog dkar po rang sgra dang bcas g.yas bskor bar med du 'khor ba la sems bzung ba zla ba skar phreng lta bu ste lha'i rgyud bskul ba bsnyen pa'i dgongs pa/__de las sngags phreng gnyis pa bar ma chad du 'phros zhal nas thon/__mdun gyi ye shes sems dpa'i zhal du zhugs/__sku'i dbyibs brgyud lte ba nas thon/__rang gi lte ba nas zhugs te thugs ka nas sngar ltar 'khor/__'od zer gyi dwangs bcud thugs kyi thig le 'khyil bas bde ba chen po'i ye shes brtan cing dngos grub rnam pa gnyis rang dbang du gyur par bsgom pa mgal me'i 'khor lo lta bu ste lha dang bdag nyid nye bar bsnyen pa'i dgongs pa/__sngags 'khor las 'od zer dpag tu med pa 'phros/__sangs rgyas kyi zhing rab 'byams rnams su khyab/__phyi nang gsang ba'i mchod sprin du gyur pa rnams ky-is rtsa gsum rgyal ba sras bcas mchod pas mnyes/__gsang ba gsum gyi byin rlabs thams cad bsdus te rang la thim pas sgrib pa bag chags bcas sbyangs par mos pa ni rgyal po'i pho nya spro ba lta bu ste dngos grub sgrub pa la dbang ba'i dgongs pa/__de'i mthar phyi snod kyi 'jig rten 'og min rdo rje'i zhing khams/__nang bcud du snang ba thams cad dkyil 'khor gyi lha/__brtan g.yo'i sgra skad thams cad sngags kyi rang sgra/__dran rtog ma lus pa rang byung ye shes chen po'i rol pa ste/__snang srid gzhir bzhengs chen po'i ngang du bzla ba ni bung ba tshang zhig pa lta bu'i rnal 'byor ces dngos grub mngon du bya ba sgrub pa chen po'i dgongs pa ste dzaba? dgongs rnam pa bzhi po rgyud kyi lugs ltar phyag rgya gcig pa/__phyag rgya spros bcas/__tshom bu tshogs sgrub la gtso bor sbyor cing*/__de rnams kya snga ma la ting nge 'dzin gyi gsal snang grub nas phyi ma la rim gyis 'jug par gsungs kyang*/__'dir gu ru rin po che'i man ngag gi dgongs pas bsnyen sgrub rnam bzhi'i 'dzab dgongs stan thog gcig dril du bya ba nyid rtags mtshan myur du 'byung ba'i zab mo'i gnad du gdams par mdzad pa ltar bya ba yin/__de ltar bsnyen sgrub legs par grub nas gzhan don dbang bskur rgyas 'bring bsdus pa rnams kyis rjes su bzung ba'i tshul zur du gsal zhing*/__tshom bu tshogs sgrub kyi tshul ni go stod 'od 'bar brag gi gter byon sid+d+hi bum sgrub nyid 'di'i cha lag yin pas de ltar bya ba las rtsa ba'i thugs sgrub sogs dang sbrel na ra mgo lugs sbyar gyi dper 'gyur ro/__/gzhan bskyed rim gyi gnad/__mtshams kyi spang blang sogs rtsa ba'i gzhung dang bsnyen sgrub spyi'i rnam bzhag ltar shes par bya ba las mang du dwogs pas ma spros so/__/gsol 'debs rdo rje'i tshig rkang sngar byon kyang*/__/de yi sgrub thabs sngon chad ma grags shing*/__/dus bab dbang gis gsar du snang 'di nyid/__/kha tshang don 'dril gter chos kun las 'phags/__/rgyu mtshan shes nas yid ches dad thob pa'i/__/skal bzang rnams la nyams len phyogs mtshon phyir/__/'di bris 'di las spros te gzhung don nyid/__/tshul bzhin sgrub pas nor 'dzin kun khyab shog__/zab chos 'di'i mnga' bdag gter chen bla ma rnam gnyis las smin grol man ngag gi skal bzang rdzogs par thob pas rgya cher spror yod kyang*/__dang po'i las can gyi nyams len khyer bde tsam la dmigs te pad+ma gar dbang blo gros mtha' yas pa'i sdes de bI ko Ti gsum pa tswa 'dra rin chen brag gi sgrub gnas su bgyis pa dge legs 'phel//__//